**GUVERNUL ROMÂNIEI**

****

**ORDONANŢĂ DE URGENŢĂ**

**pentru modificarea și completarea unor acte normative din domeniul silviculturii**

Având în vedere prevederile Regulamentului (UE) 2021/241 al Parlamentului European şi al Consiliului din 12 februarie 2021 de instituire a Mecanismului de redresare şi rezilienţă, precum și ale Deciziei de punere în aplicare a Consiliului din 3 noiembrie 2021 de aprobare a evaluării planului de redresare şi rezilienţă al României, modificată prin Decizia de punere în aplicare a Consiliului din 11 decembrie 2023,

Ținând cont de angajamentele asumate de România prin Planul Național de Redresare și Reziliență al României, în special în cadrul Componentei C2 - Pădurea și protecția biodiversității - Reforma 1. Reforma sistemului de management și a celui privind guvernanța în domeniul forestier prin dezvoltarea unei noi Strategii forestiere naționale și a legislației subsecvente - adoptarea și intrarea în vigoare a actelor normative de modificare și completare a legislației actuale în domeniul forestier, menite să raționalizeze cadrul juridic, să combată exploatarea forestieră ilegală și să îmbunătățească gestionarea pădurilor,

Luând în considerare faptul că, potrivit jaloanelor asumate, activitățile prevăzute în cadrul acestei reforme trebuiau finalizate până cel târziu la data de 30 iunie 2023 (Jalonul 24), iar neîndeplinirea acestora poate conduce la pierderea fondurilor europene aferente tranșei de plată corespunzătoare, cu impact negativ asupra bugetului general consolidat și asupra capacității statului de a finanța alte investiții verzi condiționate de respectarea acestui jalon,

Ținând seama de necesitatea adoptării de măsuri legislative urgente pentru a asigura operaționalizarea structurilor administrative implicate în gestionarea fondului forestier proprietate publică a statului, inclusiv prin ocuparea funcțiilor de conducere din cadrul Regiei Naționale a Pădurilor – Romsilva și al ocoalelor silvice de stat,

Având în vedere disfuncționalitățile actuale în procesul de evaluare a performanței persoanelor care ocupă funcții de conducere în cadrul structurilor silvice menționate, evaluare realizată exclusiv la finalul mandatului, fiind necesară instituirea unui mecanism anual de evaluare a performanței, care să permită monitorizarea continuă a respectării indicatorilor de performanță financiari, nefinanciari și specifici,

Dat fiind faptul că evaluarea îndeplinirii indicatorilor de performanță financiari, nefinanciari și specifici prevăzuți pentru toate funcțiile de conducere de la ocoalele silvice, respectiv funcțiile de director din structura Regiei Naționale a Pădurilor - Romsilva la finalul mandatului este insuficientă, în condițiile în care aceștia își încheie raporturile cu angajatorii lor, este necesară introducerea unui proces de evaluare anuală a îndeplinirii indicatorilor,

Ținând cont de necesitatea clarificării regimului juridic aplicabil infracțiunii de transport de materiale lemnoase prevăzută la art. 151 alin. (4) din Legea nr. 331/2024, cu modificările și completările ulterioare, dacă volumul materialelor lemnoase transportate fără proveniență legală este sub limita de 5,01 mc, dar fapta a fost săvârșită de cel puțin două ori în interval de un an, iar volumul cumulat al materialelor lemnoase transportate fără proveniență legală depășește limita de 5, 01 mc, faptă care în prezent nu poate fi sancționată, ceea ce vulnerabilizează eforturile de combatere a tăierilor ilegale,

Luând în considerare necesitatea corelării Legii nr. 331/2024, cu modificările și completările ulterioare cu Ordonanța de urgență a Guvernului nr. 59/2000 privind Statutul personalului silvic, aprobată cu modificări şi completări prin Legea nr. 427/2001, cu modificările şi completările ulterioare, în ceea ce privește încadrarea personalului silvic în baza unui contract de mandat,

În baza faptului că elementele prezentate anterior vizează interesul general public și constituie situații de urgență și extraordinare a căror reglementare nu poate fi amânată și că prin prezentul proiect de ordonanță de urgență a Guvernului se prevăd o serie de modificări considerate optime pentru desfășurarea activității Regiei Naționale a Pădurilor-Romsilva,

În temeiul art. 115 alin. (4) din Constituția României, republicată,

**Guvernul României** adoptă prezenta ordonanță de urgență:

 **Art. I. - Legea nr. 331/2024 privind Codul silvic, publicată în Monitorul Oficial al României, Partea 1, nr. 7 din 9 ianuarie 2025, cu modificările şi completările ulterioare, se modifică și se completează după cum urmează:**

1. **La articolul 13, alineatele (1) - (4) se modifică și vor avea următorul cuprins**:

„(1) Conducerea ocoalelor silvice de stat este asigurată de către șeful de ocol, selectat și numit de către conducerea structurii centrale a Romsilva sau, după caz, de conducerea RAAPPS, respectiv de cea a INCDS sau a instituțiilor de învățământ cu profil silvic, cu contract de mandat pe o perioadă de 5 ani, cu posibilitatea prelungirii o singură dată cu aceeași perioadă, condiționat de promovarea procedurii de selecție. Indicatorii de performanță financiari, nefinanciari și specifici din contractul de mandat sunt stabiliți de către directorul general al Romsilva în baza propunerilor venite din partea conducerii structurii silvice care are în subordonare ocolul, după caz, de conducerea RAAPPS, respectiv de cea a INCDS sau a instituțiilor de învățământ cu profil silvic, în baza indicatorilor de performanță financiari, nefinanciari și specifici pentru șefii ocoalelor silvice de stat și directorii din structurile Romsilva care se aprobă prin hotărârea Guvernului prevăzută la art. 32 alin. (2).

(2) Conducerea şi reprezentarea legală a ocoalelor silvice de regim sunt asigurate de către șeful de ocol, selectat și numit de către organul de conducere al proprietarului/asociației de proprietari care a constituit ocolul silvic, după caz, cu contract de mandat pe o perioadă de 5 ani, cu posibilitatea prelungirii, condiționat de promovarea procedurii de selecție. Indicatorii de performanță financiari, nefinanciari și specifici din contractul de mandat sunt stabiliți de către mandant în baza indicatorilor de performanță financiari, nefinanciari și specifici care se aprobă prin hotărârea Guvernului prevăzută la art. 32 alin. (2).

(3) Directorii din cadrul fiecărei structuri a Romsilva sunt selectați și numiți de către conducerea structurii centrale a Romsilva cu contract de mandat pe o perioadă de 5 ani, cu posibilitatea prelungirii o singură dată cu aceeași perioadă, condiționat de promovarea procedurii de selecție. Indicatorii de performanță financiari, nefinanciari și specifici din contractul de mandat sunt stabiliți de către directorul general al Romsilva, în baza indicatorilor de performanță financiari, nefinanciari și specifici pentru șefii ocoalelor silvice de stat și directorii din structurile Romsilva care se aprobă prin hotărârea Guvernului prevăzută la art. 32 alin. (2).

(4) Evaluarea îndeplinirii indicatorilor prevăzuți la alin. (1)-(3) se face de către mandant, anual, iar neîndeplinirea acestora poate atrage încetarea contractului de mandat.”

**2. La articolul 13, după alineatul (3) se introduce un nou alineat, alin. (31), cu următorul cuprins:**

„(31) Procedura de selecție și numire a directorilor din cadrul fiecărei structuri a Romsilva și a șefilor ocoalelor silvice de stat și de regim se aprobă prin ordin al conducătorului Autorității.”

**3. La articolul 13, după alineatul (4) se introduc trei noi alineate, alin. (41) – (43), cu următorul cuprins:**

„(41) În termen de 5 zile lucrătoare de la data intrării în vigoare a procedurii prevăzute la alin. (31), entitățile prevăzute la alin. (1)-(3) demarează procedura de selecție și numire a directorilor din cadrul fiecărei structuri a Romsilva și a șefilor ocoalelor silvice de stat și de regim.

(42) În termen de 5 zile lucrătoare de la finalizarea procedurii de selecție, se încheie acte adiționale la contractele individuale de muncă ale directorilor din cadrul fiecărei structuri a Romsilva și ale șefilor ocoalelor silvice de stat și de regim, pentru a li se pune la dispoziție o funcție de execuție în cadrul structurii din care fac parte. În situația în care părțile nu cad de acord cu privire la modificarea contractului individual de muncă, acesta încetează de drept.

(43) Contractul individual de muncă al angajatului care este selectat și numit director sau șef ocol silvic cu contract de mandat conform prevederilor alin. (1)-(3) se suspendă de drept pe perioada mandatului.”

**4. La articolul 32, după alineatul (3) se introduce un nou alineat, alin. (31), cu următorul cuprins:**

„(31) Activitățile economice suplimentare celor de administrare a fondului forestier proprietate publică a statului se desfășoară în baza hotărârii de Guvern prevăzute la alin. (2) și în condiții de eficiență economică. În sensul prezentei ordonanțe de urgență, prin eficiență economică se înțelege faptul că raportul dintre veniturile obținute și resursele cheltuite este supraunitar.”

**5. La articolul 32, după alineatul (8) se introduce un nou alineat, alin. (9), cu următorul cuprins:**

„(9) Parcul auto și de utilaje al Romsilva se gestionează prin intermediul unei aplicații informatice de management a flotei auto care include obligatoriu monitorizare GPS și sonde litrometrice.”

1. **La articolul 63, alineatele (5) și (51) se modifică și vor avea următorul cuprins**:

„(5) Începând cu anul 2026, amenajamentele silvice se elaborează pentru o perioadă de 20 de ani, cu excepția celor întocmite pentru pădurile de plop, salcie și alte specii repede crescătoare, care se elaborează pentru o perioadă de 5 sau de 10 ani.

(51) Amenajamentele silvice pentru care conferința I de amenajare a pădurilor a fost organizată anterior datei de 31 decembrie 2025 se aprobă pentru o perioadă de 10 ani, cu excepția celor întocmite pentru pădurile de plop și salcie, care se elaborează pentru o perioadă de 5 ani.”

**7.** **La articolul 151, alineatul (4) se modifică și va avea următorul cuprins:**

„(4) Se sancționează potrivit alin. (2) lit. a) transportul în mod repetat de materiale lemnoase, dacă volumul materialelor lemnoase transportate fără proveniență legală este sub limita de 5,01 mc, dar fapta a fost săvârșită de cel puțin două ori în interval de un an, iar volumul cumulat al materialelor lemnoase transportate fără proveniență legală depășește această limită.”

 **Art. II.- Ordonanța de urgență a Guvernului nr. 59/2000 privind Statutul personalului silvic, aprobată cu modificări şi completări prin Legea nr. 427/2001, publicată în Monitorul Oficial al României, Partea 1, nr. 238 din 30 mai 2000, cu modificările şi completările ulterioare, se modifică și se completează după cum urmează:**

1. **La articolul 4, alineatul (1) litera b) se modifică și va avea următorul cuprins**:

„b) personal silvic cu contract individual de muncă sau contract de mandat - personalul silvic care își desfășoară activitatea în baza unui contract individual de muncă, încheiat în condițiile Legii nr. 53/2003 privind Codul muncii, republicată, cu modificările şi completările ulterioare, sau în baza unui contract de mandat, încheiat în condițiile legii;”

1. **Articolul 17 se modifică și va avea următorul cuprins**

„**Art. 17.** - Funcțiile de conducere din unitățile silvice care administrează fondul forestier național se ocupă de către personalul cu pregătire de specialitate silvică având cel puțin următoarele grade profesionale și gradații:

a) la Regia Națională a Pădurilor – Romsilva, precum și la celelalte unități care administrează fondul forestier proprietate publică a statului:

(i) pentru funcția de director general: gradul de inginer inspector silvic, gradația a III-a;

(ii) pentru funcția de director: gradul de inginer-șef silvic, gradația a II-a;

b) la direcția silvică:

(i) pentru funcția de director: gradul de inginer-șef silvic, gradația I;

c) la ocolul silvic de stat/ocolul silvic de regim:

(i) pentru funcția de șef ocol: gradul de inginer silvic, gradația I sau 5 ani vechime, ca inginer cu studii superioare silvice în domeniul silviculturii;

(ii) pentru funcția de șef district: gradul de tehnician silvic, gradația a III-a.”

1. **După articolul 23 introduce un nou articol, art. 231, care va avea următorul cuprins:**

„**Art. 231** - (1) În scopul realizării controlului de specialitate potrivit art. 131 alin. (1) din Legea nr. 331/2024, cu modificările și completările ulterioare, a atribuțiilor de serviciu privind paza fondului forestier, a fondului cinegetic, a fondului piscicol, a ariilor naturale protejate, acțiunile personalului silvic care își desfășoară activitatea în entitățile prevăzute la art. 2 lit. a) - f) şi n), pot fi înregistrate cu mijloacele foto-audio-video din dotare, fără consimțământul persoanelor vizate. Înregistrările foto-audio-video constituie mijloace de probă.

(2) Imaginile fotografice ori înregistrările audio și/sau video obținute potrivit alin. (1) pot fi păstrate pe o perioadă de 6 luni de la data obținerii acestora, cu excepția situațiilor în care sunt utilizate în cadrul unei proceduri judiciare, caz în care acestea urmează regimul probelor. La împlinirea acestui termen imaginile și/sau înregistrările se distrug, prin proceduri ireversibile.

(3) Se interzice prelucrarea datelor cu caracter personal conținute de imaginile fotografice ori înregistrările audio și/sau video în alte scopuri decât cele în care au fost colectate, cu excepția situațiilor prevăzute expres de lege şi numai dacă sunt asigurate garanțiile necesare pentru protejarea drepturilor persoanelor vizate.

(4) Prelucrarea datelor cu caracter personal, efectuată de entitățile prevăzute la alin. (1), se realizează cu respectarea prevederilor Regulamentului (UE) 679/2016 al Parlamentului European şi al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal şi privind libera circulație a acestor date şi de abrogare a Directivei 95/46/CE, precum şi a legislației naționale aplicabile domeniului protecției datelor.

(5) Procedura privind înregistrarea și fixarea cu mijloace foto-audio-video din dotare a activităților specifice prevăzute la alin. (1), precum și stocarea și accesarea acestora, se stabilește prin ordin al conducătorului autorității publice centrale pentru silvicultură.”

**Art. III.** - Ordinul prevăzut la art. 13 alin. (31) din Legea nr.331/2024, cu modificările și completările ulterioare, se aprobă în termen de 60 de zile de la data intrării în vigoare a prezentei ordonanțe de urgență.

**Art. IV.** - Gestionarea parcului auto și de utilaje al Romsilva prin intermediul unei aplicații informatice de management a flotei auto care include obligatoriu monitorizare GPS și sonde litrometrice, prevăzută la art. 32 alin. (9) din Legea nr. 331/2024, cu modificările și completările ulterioare, se realizează în termen de 150 zile de la data intrării în vigoare a prezentei ordonanțe de urgență.

**Art. V.** – Ordinul prevăzut la art. 231 alin. (5) din Ordonanța de urgență a Guvernului nr. 59/2000, aprobată cu modificări şi completări prin Legea nr. 427/2001, cu modificările şi completările ulterioare, se aprobă în termen de 90 de zile de la data intrării în vigoare a prezentei ordonanțe de urgență.

**PRIM-MINISTRU**

**ILIE-GAVRIL BOLOJAN**